ཀླུ་ཁང་བ་ནི་བསམ་བློ་རྙིང་ཞེན་ཆེ་ལ་ཨུ་ཚུགས་ཚ་བ་དང༌།སྤྲོ་ཐུང་ཐུང་ཞིག་རེད།བོད་དུ་དཔུང་སྐྱོད་བྱེད་རྒྱུའི་སྐོར་དེ་རིང་གཏམ་གླེང་མང་པོ་བྱེད་ཀྱི་འདུགདང་ཐོག་གྲོས་མཐུན་དང་རླུང་འཕྲིན་ནང་ནས་ཐོན་པའི་ནང་དོན་གཉིས་མཚུངས་ཀྱི་མི་འདུག་ཅེས་ཟེར་བ་དང༌།ང་ཕོད་པེ་ཅིང་དུ་སྐྱོད་སྐབས་ཁོང་ལ་སྤྲད་པའི་ལས་འགན་ནི་ཞི་བའི་དབྱེ་འབྱེད་གྲོས་མོལ་བྱེད་རྒྱུ་དེ་ཡིན་པ་ལས།དམག་དོན་སྐོར་གྲོས་མོལ་བྱེད་རྒྱུའི་དབང་ཆ་སྤྲད་ཡོད་པ་མ་རེད།དོན་ཚན་བཅུ་བདུན་དེ་ནི་བསམ་ཡུལ་ལས་འདས་པ་ཞིག་བྱུང་འདུག་ཅིང༌།གྲོས་མཐུན་དེ་དག་ཡང་སྙིང་གང་འདྲ་བྱུང་ཡོད་མེད་སྐོར།ང་ཕོད་ཕྱིར་འཁོར་མཚམས་སྙན་སེང་དང་གྲོས་བསྡུར་བྱས་པའི་རྗེས་སུ་སྐད་ཆ་བྱས་ཆོག་ཅེས་ཟེར།དེ་མིན་ཁོང་གིས་བཤད་དོན།ཞི་མོལ་ཡོང་ཐབས་བྱེད་བཞིན་པའི་སྐབས་དེར།ཆབ་མདོ་བཅིངས་འགྲོལ་ཀླུ་ཁང་པས་ཏན་ཏན་ཆབ་མདོར་དྲག་པོའི་བཙན་འཛུལ་བྱས་པ་ཞེས་གསུངས་ཡོད་ངེས་རེད་མ་གཏོགས་བཅིངས་འགྲོལ་ཞེས་པའི་ཚིག་འདི་བེད་སྤྱོད་བཏང་ཡོད་ཀྱི་མ་རེད།རྩོམ་པ་པོས་བཏང་བའི་སྐོར་གྱི་གནས་ཚུལ་དེ་ཐོས་བྱུང༌།བོད་ནི་ཆོས་ལྡན་གྱི་རྒྱལ་ཁབ་ཞི་བདེ་ལ་དགའ་མཁན་ཞིག་རེད།ཏཱ་ལ་སྐུ་ཕྲེང་རིམ་བྱོན་ཚང་མས་ཞི་བདེ་ཡོང་རྒྱུའི་འདོད་ཚུལ་འཛིན་གྱི་ཡོད་ཅིང༌།ཏཱ་ལ་སྐུ་ཕྲེང་བཅུ་བཞི་པས་ཀྱང་ཞི་བདེ་ཡོང་གང་ཐུབ་གནང་གི་ཡོད་པ་རེད།སྐབས་དེར་མི་རྣམས་ངར་སེམས་སྐྱེད་ཀྱི་ཡོད་ཀྱང༌།ཏཱ་ལ་ནས་པེ་ཅིང་དུ་འཐུས་མི་བཏང་སྟེ་ཞི་མོལ་བྱེད་རྒྱུའི་འདོད་ཚུལ་མཐའ་གཅིག་ཏུ་གནང་བ་རེད།བོད་ནི་ཆོས་ལུགས་དར་ཁྱབ་ཆེ་བའི་ཆོས་ལྡན་གྱི་རྒྱལ་ཁབ་ཅིག་ཡིན་པར་བརྟེན་འདི་གར་དམག་དཔུང་བཏང་བ་ལས་སྤྱང་གྲུང་འཛོམས་ལ་འཇོན་ཐང་ཆེ་བའི་ལས་བྱེད་པ་འདྲ་བཏང་ཡོང་ན་དེ་ཡག་གི་རེད།ཀྲུང་གོ་ནི་མི་འབོར་མང་ལ་སྟོབས་ཤུགས་ཆེ་བའི་རྒྱལ་ཁབ་ཆེན་པོ་ཞིག་རེད།འོན་ཀྱང་བྱ་བ་གང་ཞིག་བྱེད་ཀྱང་ཚད་ཡོད་པ་ཞིག་བྱེད་དགོས་ཀྱི་རེད།གལ་ཏེ་དེ་འདྲ་མ་བྱས་ན་གཉིད་ཁུག་པའི་མིས་ཀྱང་ཡར་ལངས་ཏེ་ངོ་རྒོལ་བྱེད་ཀྱི་རེད།ཕུན་ཚོགས་ཀྱིས་བརྗོད་གསལ་དེ་ནི་ཁྱིམ་མཚེས་རྒྱལ་ཁབ་ལ་ཟེར་བ་རེད་གལ་ཏེ་བོད་འབངས་ལ་གཉའ་གནོན་བཏང་ཚེ།ང་རང་ནི་སྨ་ར་དཀར་པོ་ཆགས་ཤིང་འཆི་ལ་ཁད་ཀྱི་མི་ཞིག་ཡིན།བོད་འབངས་རྣམས་ལ་སྟོབས་ཤུགས་མེད་ནའང་ཁོ་ཚོས་དཀོན་མཆོག་གསུམ་ལ་སྨོན་ལམ་བརྒྱབ་སྟེ་རྗེས་སུ་ལས་འབྲས་འཁོར་སྲིད་ཀྱི་རེད་ཅེས་བརྗོད་ཀྱི་འདུག